Në përgjigje të kërkesës suaj për informacion, datë 20.02.2026, paraqitur në kuadër të Ligjit nr. 119/2014 “Për të Drejtën e Informimit”, si dhe në referim të Ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”, i ndryshuar dhe Vendimit nr. 17/2016 “Për përcaktimin e rregullave të detajuara mbi zbatimin e ndalimeve të parashikuara në Ligjin nr. 138/2015”, ju informojmë si më poshtë:
I. Mbi proceset e emërimit / përzgjedhjes
(Pika 1 e kërkesës)
Procedurat e emërimit dhe përzgjedhjes në AKEP zhvillohen në zbatim të Ligjit nr. 7961, datë 12.07.1995 “Kodi i Punës i Republikës së Shqipërisë”, i ndryshuar, Vendimit të Këshillit Drejtues nr. 05, datë 19.05.2025, si dhe Udhëzimit të Kryetarit të Këshillit Drejtues nr. 167, datë 03.06.2025 “Për procedurat e pranimit në punë në AKEP”.
Për periudhën nga 01.09.2025 e në vijim, në nivelin e mesëm drejtues është shpallur për konkurrim pozicioni “Drejtor në Drejtorinë e Çështjeve Ligjore”. Pozicionet e tjera të nivelit të mesëm dhe të lartë drejtues rezultojnë të plotësuara.
Shpallja për këtë pozicion është publikuar në faqen zyrtare të AKEP më datë 03.09.2025, në seksionin “Publikime / Vende Vakante”, me afat 10 (dhjetë) ditë kalendarike për paraqitjen e dokumentacionit nga kandidatët.
Procesi i përzgjedhjes zhvillohet sipas Udhëzimit nr. 167/2025 dhe përfshin: verifikimin administrativ të dokumentacionit, intervistimin e kandidatëve që plotësojnë kriteret, vlerësimin nga Komisioni i Përzgjedhjes, si dhe hartimin e raportit përfundimtar për vendimmarrje.
Në proces përfshihen: Njësia e Burimeve Njerëzore, Komisioni i Përzgjedhjes (i ngritur me urdhër të Kryetarit të Këshillit Drejtues), Kryetari i Këshillit Drejtues, si dhe komisioni ad-hoc për shqyrtimin e ankesave (nëse paraqiten).
Shpallja e pozicionit vakant përmban kriteret e përgjithshme dhe të veçanta, dokumentacionin e kërkuar, fazat e konkurrimit dhe mënyrën e vlerësimit të kandidatëve.
Sa i përket afateve: raporti i Komisionit i paraqitet Kryetarit brenda 2 (dy) ditëve pune nga përfundimi i intervistave; vendimi i emërimit merret brenda 2 (dy) ditëve nga marrja e raportit; ankimi (nëse paraqitet) bëhet brenda 3 (tre) ditëve pune nga njoftimi i rezultatit dhe shqyrtohet brenda 5 (pesë) ditëve pune.
II. Mbi transparencën e kandidatëve
(Pika 2 e kërkesës)
Në zbatim të parimit të transparencës institucionale, jetëshkrimet (CV) e kandidatëve, si dhe informacioni mbi strukturën organizative dhe drejtuesit e AKEP, publikohen në faqen zyrtare të institucionit. Këto të dhëna janë të aksesueshme publikisht në rubrikën “Rreth AKEP”, në linkun përkatës Rreth Akep - AKEP.
III. Mbi masat administrative sipas Ligjit nr. 138/2015
(Pika 3 e kërkesës)
Për periudhën 01.09.2025 – në vijim, AKEP nuk ka marrë asnjë masë administrative në zbatim të Ligjit nr. 138/2015 ndaj zyrtarëve të zgjedhur, të emëruar apo stafit drejtues të institucionit.
Për rrjedhojë, për këtë periudhë nuk rezulton asnjë vendim administrativ lidhur me masa të tilla.
Duke ju falënderuar për bashkëpunimin

